
Om forfatteren

Michaela von Kügelgen (f. 1986) er forfatter, journalist og freelancer. På bloggen Kugge skriver inspirerer hun andre til skriveglede. Siden debuten i 2017 har hun utgitt fire bøker. Sommer på Villa Hilda er den første på norsk, og er også solgt til syv andre språk, og er planlagt som TV-serie.

Om boken

Sanne gleder seg til å begynne i drømmejobben i Oslo, da hun får vite at moren hennes, Birgit, er syk. Så i stedet for å flytte til Norge, reiser hun tilbake, hjem til Halsterö. Naboen Sebastian har tatt seg av Birgit i Sannes fravær. Han er enkemann og driver familiegården etter nylig å ha mistet faren sin.

Henrik bor i Helsinki, han føler seg forpliktet til å overta familiebedriften. Etter han ble skilt har han gått fra tinderdate til tinderdate, uten mål eller mening. Men en dag får han en oppringning som forandrer livet hans.

Vi treffer også igjen Thomas og Louise, som vi ble kjent med i Sommer på Villa Hilda. Men denne gangen er det Sanne som står i fokus. Kommer hun endelig til å finne hjem?

Villa Hilda-serien er en kritikerrost serie fra skjærgårdsmiljø der hav, natur og fellesskap skaper en følelse av tilfluktssted. Men under idyllen finnes skygger - fortiden, hemmeligheter og vanskelige valg som former menneskenes liv


Materialet er vernet etter åndsverkloven.

Kopiering og tilgjengeliggjøring er ikke tillatt uten samtykke fra rettighetshaverne, avtale med Kopinor (www.kopinor.no) eller annen forvaltningsorganisasjon, eller hjemmel i lov.

Forbudet gjelder også trening av, og annen bruk av materialet i, kunstig intelligens, og innebærer et uttrykkelig forbehold mot tekst- og datautvinning etter digitalmarkedsdirektivet artikkel 4.

Kapittel 1

Rutebåten senker farten, og isflakene dunker mot skroget. Sanne trekker den beige mohairkåpen tettere rundt seg i et forsøk på å beskytte seg mot den kalde februarvinden. Hvorfor tok hun ikke på seg lue? Skjærgården er vintergrå, som om noen har visket ut fargene. Gjennom disen skimter hun Ågren i den røde kapsen. Han står i stram givakt og hilser på henne med et kort nikk.

«Skal du inn til byen?» spør hun da hun setter føttene på fast grunn.

Ågren rister på hodet og napper til seg Dagens Nyheter fra skipperen, før båten bakker ut fra brygga igjen.

«De glemmer avisen min hvis jeg ikke står her. Man må jo gjøre alt selv», sier han og tar Sanne i øyesyn. «Deg er det lenge siden jeg har sett.»

«Ja.»

Bebreidelse med en gang. Naturligvis. Hva annet hadde hun ventet?

«Dere ungdommer trives vel bedre i storbyen enn her.» Selv er Ågren blant de øyboerne som ikke kommer til å forlate Halsterö før han ligger i en kiste. «Hils Birgit.»

Ågren setter kursen innover øya i rask marsj. Sanne blir stående igjen og ønsker, akkurat slik Ågren sa, at hun kunne gå om bord i båten igjen når den etter enda noen stopp setter kursen tilbake mot Stockholm. Da båten er ute av syne, snur hun seg inn mot øya. Hun går fort for å få varmen i seg, det er nesten ti minusgrader, og vinden kommer i kast mellom de nakne trærne. Snøen knirker under de lysebrune skinnstøvlettene. De er bedre egnet for bygater enn skogsveier.

Sanne passerer Villa Hilda, som ligner et spøkelseshus heller enn en sommerkafé. Til og med den gule fargen ser sykelig ut under frostlaget. Danseplatten er dekket av snø, og iskrystallene har tegnet roser på sprossevinduene.

Omtrent femti mennesker er fastboende på Halsterös ti kvadratkilometer, men om somrene mangedobles antallet øyboere av stockholmere som later som om de nyter skjærgårdslivet. I fjor sommer ble det rekord, takket være moren, som sammen med Thomas og Louise vekket Villa Hilda til live. Minnet om den korte flørten med Thomas får Sanne til å rødme. Det var jo helt åpenbart fra starten av at han var interessert i Louise. Og at Sanne egentlig ikke våget å bli forelsket. Ikke på ordentlig.

Forholdet til både Thomas og Louise var i perioder anstrengt på grunn av Sannes til tider lite taktfulle oppførsel i sommer, men begge to er mer storsinnet enn henne. Louise og hun har møttes i byen og spist middag et par ganger, og Thomas har hjulpet henne med Max. Sanne vet ikke om hun kan kalle dem venner, men de er i det minste ikke uvenner. Og begge to er like glad i moren hennes som hun er.

Sanne skynder seg bort fra Villa Hilda i et forsøk på å dempe uroen i magen. Moren har ikke vært seg selv i det siste. Da Sanne ringte i går, lot moren som om alt var som vanlig. Så klart. Når har moren noensinne klagd over noe? Likevel kunne Sanne høre at det var noe som ikke stemte.

Jo nærmere barndomshjemmet Sanne kommer, desto tydeligere står det for henne hvorfor hun alltid ønsket seg vekk herfra. Det er kaldt og øde og helsikes langt fra bylivet. Et liv der restauranter, matbutikker og velutstyrte bibliotek ligger i gåavstand. Ikke flere timer unna med båt.

Ti minutter senere er Sanne fremme ved morens hus. En gang i tiden var veggene klar røde og novene skinnende hvite. Nå flasser malingen av, og den røde taksteinen ligger matt under snøflekkene. Den grønne døren er grå i fargen. Sanne kunne gått rett inn, men velger å banke på først. Her er det aldri låst, med unntak av midtsommerhelgen, da risikoen for ubudne gjester øker betraktelig.

«Skal si du var rask», sier Birgit inne fra stua.

«Hvordan visste du at jeg var på vei?»

Sanne kikker rundt hjørnet og betrakter moren, som ligger under et pledd på sofaen.

«Neimen, jeg trodde du var Sebastian. Jeg er tom for ved», sier moren. «For en hyggelig overraskelse!»

«Så kaldt det er her.»

Sanne tramper av seg snøen før hun tar av seg støvlettene og trekker på seg et par raggsokker fra kurven i vindfanget.

«Jeg sa jo at jeg er tom for ved», sier moren. «Det er kaffe på kjøkkenet, hvis du vil ha.»

Sanne mumler et svar. Peisen i rød teglstein, som burde sprake av varme på en dag som denne, er stille og tom. Hun går inn på kjøkkenet og skjenker seg en stor kopp kokekaffe. Den er i det minste varm. Raggsokkene er litt for store, og den tynnslitte hælen slipper inn kulden fra gulvet. Blikket til Sanne stopper ved kalenderen på veggen. Fjorårets. Moren pleier alltid å henge opp en ny kalender første januar. Sanne rynker pannen og ser rundt seg. Er det skitnere enn det pleier å være? Hun motstår fristelsen til å ta kluten fatt og går tilbake til stua.

«Alt klart til flyttingen?» spør moren.

«Jeg var i Oslo på mandag for å ordne noen praktiske småting. Vi flytter i vinterferien.» Sanne setter seg i lenestolen ved sofaen og betrakter moren på avstand. Hun virker liksom mindre.

«Har du funnet noe sted å bo? Og en skole til Max?»

«Selskapet har ordnet et midlertidig sted frem til sommeren, og Max har fått plass på en skole ved kontoret.» Aksjeleiligheten i Stockholm har Sanne, etter omstendelige forhandlinger med borettslaget, leid ut fra og med mars. «Jeg skal endelig begynne å jobbe om et par uker.»

«På norsk?»

«På engelsk, takk og lov. Men jeg har jo norsken fra Skam i baklommen, skulle det bli krise.» Sanne får lokket en latter ut av moren. Selv om Sanne var mye eldre enn seriens målgruppe, så hun alle episodene da den var som mest populær. Den siste sesongen så hun på norsk på NRK.no, hun greide ikke å vente på svensk tv. «Bare synd at jeg neppe trenger ord som russebuss og drittsekk på jobb.»

«Aldri si aldri», sier moren, og nå er det Sannes tur til å le. «Jeg er så stolt av deg. Du er modig og gjør det du har lyst til», fortsetter hun.

«Takk.» Sanne kremter, usikker på hvordan hun skal begynne. Hun skulle ønske de kunne fortsette å tøyse, men det er ikke derfor hun er her. «Hvordan har du det?»

«Jeg er bare litt sliten. Det har vært en hard vinter.»

«Jeg ser jo at det er mer enn det. Du er ikke deg selv.»

Birgit snur seg bort som et trassig barn, så sukker hun tungt.

«Det er lungefibrose.»

Sanne stivner med kaffekoppen halvveis til munnen, og det tar en stund før hun greier å ta innover seg det moren sier.

«Hva betyr det?» spør Sanne til slutt.

«At det kommer til å bli tyngre å puste etter hvert. Jeg tar medisiner som bremser sykdommen, men ellers er det ikke stort å gjøre.»

Ordene trenger seg sakte inn i Sannes hode. Tyngre å puste? Medisiner som bremser sykdommen? Burde hun ant uråd i julen da moren hostet så mye? Hun hadde skyldt på en forkjølelse, noe som virket som en rimelig forklaring. Under midtsommerfesten i fjor sommer falt moren om på Villa Hildas danseplatt, midt under dansen. Men hun frisknet sakte, men sikkert til og ble seg selv igjen. Ellers hadde Sanne aldri søkt seg jobb i Oslo.

«Hvorfor har du ikke sagt noe?» spør hun og anstrenger seg for å bevare roen i stemmen.

«Jeg ville ikke at du skulle forandre planene dine.»

Sanne vet ikke om hun skal være takknemlig eller sint. Hun og moren ringer hverandre bare når de har nytt å fortelle. Noe som ikke er så ofte. Men de har da alltid fortalt hverandre det som er viktig. Har de ikke?

«Så hvor lenge …» Sanne makter ikke å fullføre spørsmålet.

«Ingen vet.» Birgit hoster som for å demonstrere følgene av sykdommen. «Kanskje noen måneder, eller kanskje et år.»

«Noen måneder?» Sanne setter fra seg koppen så brått at kaffen skvulper ut på det slitte bordet. «Så du tenkte du skulle dø uten å si noe? Uten å fortelle det til meg?»

Hun hever stemmen unødvendig høyt, for hvor urimelig går det an å bli? De snakker kanskje ikke om alt, men det er vel vanlig å si fra hvis man skal dø?

«Jeg kan ha lenge igjen ennå», sier moren rolig.

«Men tenk om du ikke har det?»

Akkurat da moren skal til å svare, banker det på døren, etterfulgt av skritt i vindfanget.

«Her kommer veden», sier mannen som stiger inn i stua. Da han får øye på Sanne, lyser han opp. «Å hei, Sanne. Det var jammen lenge siden.»

«Hei …»

«Det er Sebastian Åkerholm, du ser vel det?» sier Birgit.

Sebastian tar av seg pelsluen, som dekker store deler av ansiktet og det tykke, lyse håret. Sanne slynges tilbake til skoledagene. Fra første til niende klasse tok de skolebåten sammen hver morgen og ettermiddag til og fra naboøya Klinta. Da de ble eldre, dro de på de samme festene. Hadde ikke mange av jentene vært forelsket i Sebastian?

«Du kommer ikke hit så ofte, du?» spør han mens han med letthet bærer inn veden og stabler den ved peisen.

Tonefallet er ikke anklagende, men likevel føles det som kritikk. Akkurat som Ågren. Sanne, karrierekvinnen fra Stockholm, som ikke bryr seg om sin stakkars, syke mor.

«Så du hjelper mamma?» sier hun for å vri samtalen over på noe annet.

Moren har ikke sagt et kvekk om at mennene på øya går henne til hånde. Ikke at Sanne har noe imot det, men hadde hun visst at moren var i så dårlig form at hun trengte hjelp med veden, ville hun tatt turen ut hit oftere. Helt sikkert.

«Sebastian har ordnet det meste som må ordnes», svarer Birgit før han selv rekker å si noe. «Og det er jeg veldig takknemlig for.»

«Vil du at jeg skal tenne opp?»

Stemmen til Sebastian er dyp, og skuldrene er betraktelig bredere enn Sanne husker. Han åpner ovnsdørene og legger inn noen vedskier med barkede hender. Hender som har gjort de samme bevegelsene tusenvis av ganger før.

«Sanne kan gjøre det.» Birgit nikker oppmuntrende til Sanne. «Hun trenger å øve seg.»

Øve på hva da, har Sanne lyst til å si. Hun trenger ikke å øve på noe som har med Halsterö å gjøre. Verken å tenne opp i peisen eller fortøye båter når det blåser opp til uvær. Det var derfor hun flyttet. For å slippe sånt.

«Sikker?» Sebastian står klar med en vedski i hånden, men legger den til slutt fra seg. Sanne ser fra Sebastian til moren og nikker av ren og skjær trass. Visst pokker skal hun få fyr i peisen. Sebastian peker på kurven han bar inn. «Det ligger litt never der.»

«Takk.» Sanne går bort til peisen med bestemte skritt.

«Det er kaffe på kjøkkenet», sier Birgit, og Sanne kveler et sukk. Skal de underholde gjester nå som de to trenger å snakke sammen?

«Bare en liten kopp, da. Du lager så god kaffe, Birgit.»

Sebastian forsvinner inn på kjøkkenet, og Sanne setter seg foran peisen, der han har plassert veden i en sirlig firkant med god lufting mellom vedskiene. Hun skynder seg å legge inn sammenkrøllede avissider før han kommer tilbake, men neveren rører hun ikke. Hun stryker en fyrstikk mot fyrstikkesken. Avispapiret tar fyr, men flammen slukner like fort som den fattet.

«Helvete», mumler hun og tar en ny fyrstikk. Bak seg hører hun at Sebastian setter seg i lenestolen hun nettopp satt i.

«Hvordan går det med deg?» spør han, og Sanne antar at spørsmålet ikke er rettet til henne.

«Det går opp og ned, men denne kulden er forferdelig», svarer Birgit.

«Neste gang må du gi beskjed i god tid før du går tom for ved.» I øyekroken ser Sanne at Sebastian drar hånden gjennom det tykke håret. «Du kan ikke ha det sånn.»

«Du måkte jo for meg i forgårs. Jeg kan ikke plage deg hele tiden, vet du.»

«Det vet du at du ikke gjør.»

Sanne kjenner Sebastians blikk i ryggen mens hun prøver å få fyr, men heldigvis har han vett til å la være å komme med råd. Fem fyrstikker og en god del avispapir senere brenner det såpass godt at Sanne tar sjansen på å reise seg. Moren og Sebastian har snakket sammen hele tiden, men hun har ikke fått med seg et ord av det de har sagt.

«Det gikk jo bra. Og uten never.» Sebastian nikker mot peisen og setter fra seg den tomme koppen på bordet. «Takk for kaffen, Birgit. Jeg skal ikke forstyrre dere mer nå som Sanne for en gangs skyld er her på besøk.»

Au da. Folket her ute legger ikke fingrene imellom.

«Du forstyrrer aldri», roper Birgit etter Sebastian.

Sanne synker ned i lenestolen, helt svett etter å ha tent opp foran et publikum. Hun tar en liten slurk av kaffen, som nå er blitt kald, og prøver å finne ut hvordan hun skal plukke opp tråden.

«Faren hans døde for ikke så lenge siden», sier moren da ytterdøren går igjen etter Sebastian. «Som lyn fra klar himmel.»

«Er det sant?» Sanne kaster et blikk mot vindfanget. Duften av Sebastians etterbarberingsvann henger igjen i pleddet som moren har lagt over lenestolen for å skjule det tynnslitte trekket. «Hvordan går det med ham?»

«Du vet hvordan det er.»

Nei, vil Sanne rope. Hun vet absolutt ikke hvordan det er. Og hun vil ikke vite det heller.


Kapittel 2

«Så fint at vi kunne treffes allerede i kveld.» Henrik reiser seg og gir kvinnen han matchet med på Tinder i morges, en klem. Etter noen korte meldinger ble de enige om å møtes. Henrik orker aldri lange meldingsutvekslinger på datingappene. «Hva vil du ha å drikke?»

Selv har han kjøpt seg en øl, og kveldens date, Clarissa, ber om et glass cava. Han går bort til bardisken og kommer raskt tilbake med et glass bobler. Lydnivået er unødvendig høyt, men baren ligger like ved leiligheten hans. Det krever minimal anstrengelse å komme seg hit nå som februarværet er på sitt verste i Helsingfors. Isende regn som pisker i ansiktet, og livsfarlig glatte fortauer som har ført til milelange køer på legevakten.

«Så hva jobber du med?» spør Clarissa.

Hun lener seg frem over det lille bordet i hjørnet av baren, og han kjenner duften av blomsterparfymen hun har på seg. Den dype utringning på den svarte, ermeløse kjolen fremhever brystene. Henrik både liker og misliker det eksplisitte signalet.

«Jeg er økonomisjef i familiebedriften vår, Holm & Söner. Vi produserer båtmotorer.» Henrik prøver å rette på brillene, men kommer på at han tok på seg kontaktlinser. «Planen er at jeg skal ta over når faren min går av med pensjon.»

«Så du har ikke vært nødt til å ta store karrierebeslutninger i livet?»

«Sånn kan man vel også se det. Det var tippoldefar som grunnla bedriften, og siden har den gått i arv. Jeg lærte meg hvor viktig det er å føre arven videre, før jeg lærte meg å snakke.»

«Jeg har også en familiebedrift. Men den består bare av meg.»

«Da kan du i det minste ikke klage på sjefen.»

«Å jo, det skal jeg love deg at jeg kan», sier hun og får Henrik til å le. Clarissa har åpenbart humoristisk sans, noe som sjelden er tilfellet med kvinnene han dater.

«Men firmafestene er kanskje ikke så morsomme?»

«Det er en del å gå på der, ja. Men nok om jobb. Hva gjør du ellers?»

«Akkurat nå går mesteparten av tiden med til selskapet.»

«Hva med kjærlighetslivet, da?»

Helvete. Hun kaster ikke bort tiden på småprat.

«Jeg ble skilt i fjor.»

«På hvem sitt initiativ?»

«Si meg, er dette et forhør?»

Clarissa legger hodet på skakke og nipper til cavaen, hele tiden med blikket festet på Henrik. Selv tar han en dyp slurk av ølen for å roe nervene. Han pleier aldri å gå så fort frem på første date.

«Jeg synes bare det er interessant å vite», sier Clarissa. «Du trenger naturligvis ikke svare. Men hvis du ikke svarer, er jeg i stand til å legge samme to og to.»

«Det var jeg som tok initiativet. Eller egentlig begge, vil jeg si.» Henrik unnskylder seg og peker mot toalettene. «Øl renner rett gjennom meg.»

Henrik kjenner blikket til Clarissa brenne i ryggen på vei til toalettet. Han setter seg inne i en bås med mobilen i hånden. Tinder varsler om en ny match. En kvinne som kunne vært Clarissas søster. Og ekskonas rake motsetning. I morges fikk han varsel om bryllupsdagen som ville vært i dag. Henrik og Henrika. Navnene lyder som en parodi, men han har aldri vært så forelsket i noen som i henne. I etterkant har han tenkt at han var ung og naiv, men i mange år var de lykkelige. Lykkeligere enn Henrik trodde var mulig.

Forholdet begynte å skrante etter at de hadde vært sammen i ti år. Henrika ønsket seg barn, han ville satse på karrieren. Eller i det minste utsette beslutningen en stund til. Bruddet gikk nesten for lett da det først skjedde. Som en forretningsavtale mellom to parter. Han var ikke klar for å bli pappa, og hun ville ikke vente. Siden har de kun hatt sporadisk kontakt, og han har hørt rykter om at hun har truffet noen.

Hvis Henrika har hørt rykter om Henriks kjærlighetsliv, dreier de seg ikke om at han dater én kvinne. Snarere halve søndre Helsingfors.

Da han kommer tilbake til bordet, har Clarissa bestilt en øl til ham og et nytt glass cava til seg selv.

«Det var min tur til å spandere», sier hun, og de klinker glassene.

Der røk planen om å trene i morgen. Når var han sist på crossfit-senteret? Diskré klemmer han på den venstre bicepsen og konstaterer at musklene svinner. Håndballen var han nødt til å gi opp da skulderen begynte å krangle.

To øl blir til tre. For hver setning blir stemningen mer avslappet, og Henriks anspenthet slipper taket. Han lener seg nærmere og nærmere Clarissa og nyter duften av henne. Så hører han seg selv si at han bor like rundt hjørnet.

«Så praktisk», sier Clarissa og reiser seg elegant fra bordet.

Henrik bikker i seg resten av ølen og følger etter henne ut. To minutter senere går de inn døren hos ham, og hun presser munnen sin mot hans. På vei inn på soverommet lover Henrik seg selv at det blir høyst en date til med Clarissa. Han er bare ute etter å ha det gøy. Energien sin vil han legge i Holm & Söner.

Dersom han skal ta over familiebedriften, må han vise styret at han er verdig. Henrik Holm skal ikke ha noen fordeler bare fordi han tilfeldigvis er sjefens sønn.

